Rogers u tikhongotele hi ku tibyela leswaku swivutiso leswi swo hlangana nhloko a swi ta olovisiwa hi tinhlamulo leti a ti nyikiwile ehansi ka xivutiso xin'wana na xin'wana. Xihlamariso xin'wana a xi n'wi yimerile. Xo sungula, Rogers u thumbe leswaku tinhlamulo leti a a fanele ku hlawula eka tona a ti fana. A ti nga hambaniseki. A ti nga hambanangi. A a fanele ku yi hlawurisa ku yini nhlamulo ya kona loko swi te tano Tinhlamulo ta kona a ku ri yin'we leyi ku nga lo longoloxiwa marito hi tindlela to hambana. Xa vumbirhi, mikarhi yin'wana a swi endleka leswaku tinhlamulo hinkwato ti va ti hoxekile. Hi matwisiselo yakwe a ku ri hava na yin'we leyi nga yona. Se, nhlamulo ya kona a a ta yi kuma kwihi Phela a a fanele ku hlawula leyi nga yona. Se a a ta swi endlisa ku yini eka leti nga riki tona xana Tin'wana a ti nga ri tona hinkwato. Xa vunharhu, tin'wana tinhlamulo a ti nga zi ti yelana na swivutiso leswi vutisiweke. A ti vhe ti chochovela na nhova, hi letiyaa! A ti fana no pana mbhongolo na nguluve. Xa vumune, kun'wana a a kota ku vona nhlamulo leyi nga yona. Eka Xivutiso xa vunkombo nhlamulo ya 'c' hi yona leyi a yi lulamile. Hambiswiritano, a a fanele ku hlawula eka nkatsakanyo wa 'a + c' kumbe 'b + c' kumbe 'c + d'. A ku nga ri na 'c' yi ri yoxe. Se, leswi hi swona leswi Rogers a swi vhe swi n'wi virisela makumu. Lexi a xi nga ha ri xikambelo, a wo va ndzingo. Rogers u twisise leswaku a a nga ta kota ku hlamula swivutiso leswi. Futhi swo tala swa swona a swi nga ri kona eka buku leyi a va yi tirhisa ya Van Jaarsveld. Van Jaarsveld E-e, Van Jaarsveld a a tsale buku ya History. Ya Biology yi tsariwe hi hi... hi..., ha, swa fana man. Swona i mani a a n'wi vutise sweswo Hambiloko a a swi tiva a swi ta pfuna yini Mhaka leyikulu hi leswi a ku nga vutisiwangi leswi a swi ri ebukwini?